Lesotho se eerste minister daag nie op vir hofverskyningThomas Thabane (Foto: AP Photo/Richard Drew, File) Lesotho se eerste minister het versuim om Vrydag op te daag vir sy hofverskyning in verband met die moord op sy vervreemde vrou, Lipolelo. Thomas Thabane was veronderstel om vanoggend in die Maseru-landdroshof in Lesotho te verskyn nadat hy vandeesweek van die 2017-moord op Lipolelo Thabane aangekla is. Volgens die eerste minister se seun ontvang sy pa tans mediese behandeling in Suid-Afrika en kon hy daarom nie die hofverrigtinge bywoon nie. Dié wending kom nadat Thabane se huidige vrou, Maesaiah, ook vroeër vandeesmaand van moord aangekla is nadat sy landuit gevlug het. Maesaiah het haar sedertdien aan die polisie oorgegee en is op borgtog vrygelaat. Sy moet weer op 17 Maart in die hof verskyn. Thabane is Lesotho se eerste dienende eerste minister om van enige misdaad aangekla te word. Dié 80-jarige leier staan ook tereg op aanklag van poging tot moord op Thato Sibolla, ŉ vriend van die oorledene. Lipolelo is kort voor haar en die eerste minister se egskeiding op 14 Junie 2017 naby haar huis in Maseru doodgeskiet. Sibolla, wat saam met haar in haar motor was, het skietwonde opgedoen. Hy het intussen uit vrees vir sy lewe na Suid-Afrika verhuis. Lipolelo en Thabane was van bed en tafel geskei ten tyde van die moord. Die aanval het plaasgevind net twee dae voor Thabane vir ŉ tweede keer as eerste minister beëdig sou word. Thabane het intussen sy aftrede aangekondig.